Nadan Vidošević, donedavni predsjednik Hrvatske gospodarske komore (HGK), nije, čini se, imao granice u korištenju sredstava Komore za svoje privatne potrebe. Posljednje otkriće do kojeg su istražitelji došli češljajući brojnu prikupljenu i oduzetu dokumentaciju, što od HGK-a što od Vidoševića, gore navedenoj tvrdnji ide u prilog jer je otkriveno da je HGK potrošio 350.000 kuna i to samo za uknjižbu Vidoševićeve luksuzne vile na Prekrižju. Dio tog novca, kako doznajemo, potrošen je i za uknjižbu stana koji je Vidošević kupio svojoj kćeri.

Božić u Remetincu

Nova istražiteljska otkrića o načinu života i poslovanja i Vidoševića i HGK, dovela su do, kako neslužbeno doznajemo, proširenja istrage u odnosu na Vidoševića, koji se sada sumnjiči za dvije nove zloporabe položaja. U međuvremenu, njemu je u utorak produljen istražni zatvor za još dva mjeseca, i to zbog mogućeg utjecaja na svjedoke jer je u ovoj fazi istrage predviđeno ispitivanje još dvadesetak svjedoka.

Isti dan istražni zatvor za dva mjeseca produljen je i Josipi Mladinov, bivšoj šefici financija u HGK, i to zbog mogućeg utjecaja na svjedoke te opasnosti od ponavljanja djela. Otprije je u pritvoru i Zdenka Peternel, bivša Vidoševićeva desna ruka, koja još nije odlučila progovoriti o svemu onom što se godinama događalo u Komori.

Prema nekim informacijama postojale su naznake da je Z. Peternel spremna istražiteljima iznijeti barem dio onog što zna, no na koncu je od toga odustala, barem zasad. Obranu još nije iznio ni Vidošević, a u proteklih malo više od mjesec dana, koliko je u Remetincu, istražitelji su imali pune ruke posla s popisivanjem i pretraživanjem njegove enormne imovine, razbacane diljem Hrvatske.

Nakon njegova uhićenja javnost je ostala šokirana razmjerima Vidoševićeva, moglo bi se reći, megalomanskog bogatstva. Jer, iako se godinama pisalo da je Vidošević jedan od najbogatijih Hrvata, koji je bogatstvo stekao na nikad do kraja razjašnjen način, činjenica da je u vili na Prekrižju imao tajnu prostoriju u kojoj je držao preparirane životinje poput polarnog medvjeda ipak je šokirala javnost. Jer ti detalji dotad nisu bili poznati, kao ni detalj da je vlasnik inkunabula, neprocjenjivo vrijednih starih knjiga iz 15. stoljeća.

Može ostati bez svega

Sve to enormno bogatstvo sada je popisano, pretraženo i većim djelom blokirano, a u konačnici će Vidošević, vjerojatno u predstojećem, vrlo izvjesnom sudskom postupku, morati objasniti i kako ga je stekao. Jer, ako ne uspije dokazati da ga je stekao na zakonit način, u slučaju osuđujuće presude u aferi Remorker, u kojoj ga se sumnjiči da je od 2005. do 2011. godine iz HGK izvukao najmanje 32 milijuna kuna, mogao bi ostati bez svega.